Diari Oficial de la Generalitat Valenciana


Sumari del DOGV 9798, del 28-02-2024 (2024/1601)

RESOLUCIÓ de 9 de gener de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de modificació puntual número 37 del Pla general, delimitació del sector de reforma interior Torregrosses, al terme municipal de Sant Vicent del Raspeig. Expedient 051/2171-FDI.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9798

Data del DOGV
:   28-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1601


Data del document
:   09-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 9 de gener de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de modificació puntual número 37 del Pla general, delimitació del sector de reforma interior Torregrosses, al terme municipal de Sant Vicent del Raspeig. Expedient 051/0374-UOE. [2024/1601]  
  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'Informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 051/8120-ZCX Sant Vicent del Raspeig (Alacant).  
  
«Informe ambiental i territorial estratègic  
Objecte: modificació puntual núm. 37 del Pla general. Delimitació del sector de reforma interior Torregrosses.  
Tràmit: avaluació ambiental estratègica de la modificació del Pla.  
  
Promotor: Ajuntament de Sant Vicent del Raspeig.  
Autoritat substantiva: Comissió Territorial d'Urbanisme.  
Localització: Sant Vicent del Raspeig (Alacant).  
Nre. expedient: 051/0644-ZPQ.  
La Comissió d'Avaluació Ambiental, en la sessió realitzada el 30 de setembre de 2021, va adoptar el següent acord:  
Vista la proposta d'informe ambiental i territorial estratègic de la modificació puntual núm. 37 del Pla general. Delimitació del sector de reforma interior Torregrosses de Sant Vicent del Raspeig, en els termes següents:  
A. Fonaments pels quals se sotmet la modificació a avaluació ambiental estratègica.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), que establix (article 46) que seran objecte d'avaluació ambiental i territorial estratègica ordinària els plans i programes, així com les modificacions d'estos, que s'adopten o s'aproven per una administració pública i l'elaboració i l'aprovació dels quals estiga exigida per una disposició legal o reglamentària o per acord del Consell.  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
El TRLOTUP establix (article 46) que seran objecte d'esta avaluació ambiental i territorial estratègica ordinària els plans i els programes, així com les modificacions d'estos, que adopte i aprove una administració pública i l'elaboració i l'aprovació dels quals les exigisca una disposició legal o reglamentària o un acord del Consell, complint els supòsits de l'apartat 1 d'este article.  
Segons el que estipula l'article 46.3 del TRLOTUP, l'òrgan ambiental determinarà si un pla o un programa ha de ser objecte d'avaluació ambiental i territorial estratègica simplificada o ordinària, en els supòsits que hi preveu i tenint en compte els criteris establits en l'annex VIII de la llei, tot això amb la consulta prèvia a les administracions públiques afectades i d'acord amb les fases de la tramitació exposades en l'article 50.  
B. Document inicial estratègic  
B.1. Documentació aportada  
En data 1 de juny de 2020 va tindre entrada a través de l'aplicació tàctica en el Servei d'Avaluació Ambiental Estratègica la sol·licitud d'inici del procediment d'avaluació ambiental per part de l'Ajuntament de Sant Vicent del Raspeig de la modificació puntual núm. 37 del Pla general de Sant Vicent del Raspeig. Delimitació del sector de reforma interior Torregrosses com a àmbit per a actuació de renovació urbana, a l'efecte que es produïsca un pronunciament per part de l'òrgan ambiental:  
La documentació remesa en suport informàtic consisteix en:  
• Esborrany del pla especial.  
• Document inicial estratègic.  
B.2. Informació territorial  
El municipi de Sant Vicent del Raspeig, situat a la comarca de l'Alacantí, a la província d'Alacant, té una població de 58.978 habitants (segons l'IVE de l'1.01.2020). La superfície del terme municipal és de 40,55 km². Se situa a una altitud de 107 msnm i a una distància de 6 km d'Alacant.  
Limita amb els termes municipals d'Alacant a l'oest; Tibi i Xixona, al nord; Mutxamel i Alacant, a l'est, i Alacant, al sud.  
B.3. Planejament vigent i antecedents  
El planejament urbanístic de Sant Vicent del Raspeig, en vigor, es definix a través del Pla general municipal d'ordenació urbana de Sant Vicent del Raspeig, que va ser aprovat definitivament per la Comissió Territorial d'Urbanisme d'Alacant en acords del 5 d'abril de 1990 i 26 de setembre de 1990.  
Ni el pla general ni el pla parcial de desenvolupament van ser avaluats ambientalment quan va ser el moment.  
Després de trenta anys d'aprovar-se, les necessitats del municipi han patit canvis, amb problemes que diferixen respecte als plantejats en el moment d'aprovació de l'actual Pla general, les últimes modificacions aprovades del qual han sigut l'MP núm. 35 i núm. 36, i l'MP núm. 34 es troba en tramitació.  
És per això que en 2019 es va iniciar la revisió del Pla general, que es troba en estos moments en fase d'elaboració de la versió preliminar del Pla i de l'estudi ambiental i territorial estratègic, sobre la base del document d'abast emés per la Comissió d'Avaluació Ambiental del 28 de gener de 2021.  
En la proposta de pla presentada, tal com recull el document d'abast, la reordenació necessària del sòl destinat a activitats productives, requalificant els polígons industrials que han perdut el potencial necessari per a l'activitat industrial, com és el cas del P. I. Torregrosses, el Pla general proposa la requalificació (a un ús global residencial i establint una normativa que permeta mantindre les indústries existents mentre no se'n produïsca el trasllat) perquè puguen albergar usos que en realitat es demanden, permetent que l'activitat productiva quede en sòls amb millors condicions.  
  
Per tant, a partir de l'actualment ocupat, ordenant i connectant sectors existents i desclassificant els sectors (com este de Torregrosses) que s'han vist desproveïts del seu caràcter industrial i que per la proximitat a la zona universitària requerixen una consideració més com a sectors terciaris i, fins i tot, residencials a fi d'aprofitar les sinergies que la proximitat de la institució universitària genera.  
  
Tot això, igualment dins d'un dels objectius que planteja el pla general proposat, com és la integració de la Universitat a la ciutat, proposant una sèrie d'actuacions destinades a continuar l'obertura i integració de la Universitat d'Alacant en la trama urbana, entre les quals es recull la transformació del polígon industrial Torregrosses en un àmbit residencial, terciari i dotacional que genere més vinculació entre la universitat i el teixit urbà consolidat.  
Torregrosses constituïx, segons el pla general vigent, un àmbit de sòl urbà d'ús industrial on la majoria de les parcel·les estan qualificades com a tal, mitjançant l'ordenança denominada industrial normal (IN), que proposa una tipologia d'edificació aïllada en parcel·les de grandària mitjana o gran, amb una ocupació del 70 % i una edificabilitat d'1 m²t/m²s. No obstant això, a l'entorn dels carrers Cottolengo i Degà i en una xicoteta porció de sòl amb façana al carrer Alacant, sobre formacions urbanes ja consolidades en el moment de redactar el pla, la qualificació és de terciari, segons l'ordenança denominada terciari en línia (TL), tipologia pensada per a xicoteta parcel·lació, alineada a vial, amb una edificabilitat d'1 m²t/m²s en grau 2 i derivada de les condicions d'ocupació i altura en grau 1 (aproximadament 2 m²t/m²s per al cas que ens ocupa).  
Tot l'àmbit que es pretén incloure en la modificació puntual es troba classificat com a sòl urbà i compta amb una ordenació detallada. El desenvolupament està previst, en la gran majoria, mitjançant actuacions aïllades, encara que el pla va fer la previsió per a un xicotet àmbit, la unitat d'execució UA31, que es va desenvolupar al llarg de 2005. Tots estos terrenys es troben en l'actualitat completament urbanitzats i consolidats.  
La planificació vigent també determina la inclusió dins del Catàleg de béns i espais protegits com a element catalogat de la finca El Pilar, situada al carrer Alacant, amb un nivell de protecció parcial. Esta parcel·la està qualificada pel Pla general com a equipament (serveis varis). En l'actualitat estos sòls s'han adscrit a un sector de sòl urbanitzable amb excés d'aprofitament (PAU 2 Castellet) i la programació del qual es troba en tràmit.  
B.4. Descripció i objectius  
El polígon industrial Torregrosses és un àmbit de sòl urbà completament consolidat per l'edificació. En l'actualitat, del total de les 95 parcel·les cadastrals que el conformen, tan sols 8 es troben vacants, i la resta estan edificades en més o menys grau. Això suposa un grau de consolidació del 95 % del total dels sòls que constituïxen el polígon.  
  
S'entremesclen, principalment, usos de caràcter industrial i terciari, la implantació del qual obeïx a l'evolució de les condicions i característiques del lloc. D'un origen industrial, al qual s'adscriuen tipològicament la majoria d'edificacions existents, l'àmbit ha evolucionat cap a l'ús terciari compatible, que ocupa moltes d'estes edificacions originalment industrials, on predominen els concessionaris automobilístics i els centres esportius. D'altra banda, enfront del carrer Perú, que confronta amb el centre urbà, recentment s'han instal·lat superfícies comercials.  
  
La influència de la proximitat de la Universitat d'Alacant es percep en la zona situada al costat de la rotonda del seu accés, on han proliferat construccions que es destinen a residències universitàries. En este àmbit es localitzen també usos terciaris relacionats amb la universitat i, de manera residual, alguna edificació residencial de baixa densitat. Així mateix, perviuen alguns dels habitatges que ocupaven estos sòls a principi del segle XX. Destaca la presència dels dos tanatoris: un situat al carrer Cottolengo i l'altre, al carrer Estany.  
  
La consolidació de l'àmbit oferix un paisatge urbà completament urbanitzat i antropitzat, que tan sols conserva algun tret de les característiques naturals en les poques parcel·les que queden per ocupar.  
Des del punt de vista de la imatge urbana, predominen les construccions de característiques industrials, grans naus de qualitat arquitectònica escassa (algunes d'estes bastant deteriorades per l'antiguitat que tenen), que s'entremesclen puntualment amb edificacions terciàries i residencials. L'estructura urbana, definida per illes de cases de grans dimensions i una trama viària sensiblement ortogonal al carrer Alacant, és bastant clara i ordenada en les vores de l'àmbit, però una mica més desordenada en la part central, que coincidix amb el traçat viari més antic (figura 9). La grandària de les illes de cases dificulta la permeabilitat i connexió de la zona en sentit nord-est sud-est, i això genera uns fronts de façana de gran longitud que impedixen la connexió visual dels diferents espais públics i la relació de l'àmbit amb el seu entorn.  
La ubicació del lloc, en l'entrada sud del municipi, enfront de la Universitat d'Alacant i amb façana a una de les principals artèries de Sant Vicent, el carrer Alacant, dota l'àmbit de molta visibilitat i d'un cert valor referencial perquè es tracta, d'alguna manera, de la carta de presentació del municipi quan hi accedixes des d'Alacant.  
Quant a la infraestructura verda, cal destacar que pel carrer Cottolengo discorre la Cañada Real del camí de Palamó a Pena-roja. No hi ha altres elements que es puguen considerar d'interés des del punt de vista de la infraestructura verda municipal.  
En l'àmbit de l'actuació es localitza l'habitatge denominat El Pilar, inclòs en el catàleg de proteccions del municipi amb un grau de protecció parcial. Es tracta d'un habitatge unifamiliar del segle XIX, situat en una parcel·la amb un arbrat important compost per pins i palmeres. Tant el pla general vigent com el catàleg mateix proposen l'ús dotacional d'esta parcel·la. L'Ajuntament està gestionant en l'actualitat l'obtenció d'esta, ja que ha sigut inclosa en un sector amb excés d'aprofitament (MP 34 en tramitació). La seua programació garantirà la cessió i incorporació al patrimoni públic de sòl.  
  
Torregrosses és un àmbit completament urbanitzat que, per estar ubicat al costat dels carrers Alacant i Perú, té una connexió supramunicipal immillorable. El carrer Alacant connecta l'àmbit amb Alacant tant amb transport rodat individual com públic. Enfront del sector hi ha diverses parades de la línia 24 i hi discorre també la línia 2 del tramvia d'Alacant, amb una parada enfront de l'entrada de la universitat, que connecten Sant Vicent amb la capital. A través del carrer Cottolengo, que creua l'àmbit, s'aconseguix la ronda Sant Vicent-Sant Joan (CV 821) des de la glorieta d'accés fins a la universitat, vial d'escala metropolitana de connexió amb Sant Joan d'Alacant i el Campello. Com a prolongació d'esta via, a través del carrer Perú i després, s'accedix amb facilitat a l'autovia A-77a, d'enllaç amb l'A-77, de connexió regional.  
  
L'objecte principal de la modificació és, per tant, delimitar i definir, per als sòls industrials del polígon Torregrosses, un àmbit de regeneració urbana, conforme al que establix l'article 70 de la LOTUP, mitjançant la delimitació d'un sector de reforma interior a desenvolupar mitjançant PRI, fixant les determinacions de caràcter estructural a les quals haurà de cenyir-se l'ordenació detallada posterior.  
  
B.5. Alternatives.  
Diagnòstic  
Mitjançant anàlisi DAFO, la proposta de modificació determina les característiques internes i externes següents:  
Debilitats:  
- Obsolescència del teixit industrial existent  
- Varietat d'usos mal articulats  
- Baixa qualitat ambiental  
- Escassetat de zones verdes i espais dotacionals  
- Falta d'integració amb el sòl residencial confrontant i amb la Universitat d'Alacant  
- Ús residencial no permés  
Amenaces:  
- Abandó progressiu de les activitats instal·lades sense reconversió possible de les instal·lacions existents  
- Degradació urbanística per pèrdua d'atractiu del lloc  
- Desaprofitament de sòls consolidats ja posats en càrrega  
- Reconversió espontània i sense planificar de l'àmbit, sense possibilitat de dotar-lo adequadament amb els estàndards urbanístics de qualitat urbana necessaris  
- Convertir-se en barrera per a la integració de la Universitat d'Alacant a Sant Vicent del Raspeig  
Fortaleses:  
- Connectivitat local i metropolitana excel·lent a través del carrer Alacant, la ronda Sant Vicent Sant Joan, el tramvia d'Alacant i la pròxima A-77a  
- Contigüitat amb el nucli urbà i proximitat a importants dotacions de la xarxa primària com són el parc el Torrent i la Universitat d'Alacant  
  
- Les parcel·les actuals compten amb la dotació dels serveis urbans necessaris perquè tinguen ja la condició de solar.  
Oportunitats:  
- Possibilitat de sinergies productives per la contigüitat amb la Universitat d'Alacant  
- Potenciació d'usos vinculats als sòls urbans residencials i terciaris confrontants  
- Possibilitat de crear una ciutat residencial universitària xicoteta que permeta albergar habitatges per a allotjar estudiants, treballadors, investigadors i altre personal vinculat a la Universitat d'Alacant i les dotacions complementàries d'esta d'abast cultural i social, vinculades així mateix a la ciutat de SVdR: biblioteques, sales d'exposicions, instal·lacions esportives, hostaleria, etc.  
  
Alternatives  
D'acord amb les característiques de l'ordenació vigent i segons els objectius desenvolupats en la proposta, la comparació de les dues alternatives proposades (vigent i esborrador de la modificació) seria la següent:  
  
Àmbit de la mod. puntual en el pla general vigent  
Ús Superfície (m²) %  
 Alt. 0 Alt. 1 Alt. 0 Alt. 1  
Zones verdes 0 m²s 15.000 m²s 0,00 5,43  
Equipaments 8.029 m²s 10.950 m²s 2,90 3,96  
Total zones verdes + equipaments 8.029 m²s 25.950 m²s 2,90 9,39  
Total viari 38.521 m²s 66.720 m²s 13,93 24,13  
Total sòls dotacionals públics 46.550 m²s 92.670 m²s 16,84 33,52  
   
Sòls residencials 0 m²s 183.784 m²s 0,00 66,00  
Sòls industrials 215.510 m²s 0 m²s 77,96 0,00  
Sòls terciaris 14.394 m²s 0 m²s 5,21 0,00  
Total sòls lucratius 229.904 m²s 183.784 m²s 83,16 66,00  
   
Edificabilitat residencial 0 m²t 382.500 m²t   
Edificabilitat industrial 258.612 m²t 0 m²t   
Edificabilitat terciària 23.584 m²t 42.500 m²t   
Total edificabilitat 282.916 m²t 425.000 m²t   
EDG (estàndard dotacional global: dotac./edific.) 0,1650 0,2180   
   
Nombre d'habitatges 0 hab. 3.188 hab.   
  
  
  
B.6. Proposta de modificació  
El compliment dels objectius marcats implica la necessitat de formular una nova ordenació per a l'àmbit de Torregrosses des d'una perspectiva integral, que tinga en consideració tots els sòls que conformen el lloc i la problemàtica comuna descrita. És per això que, tal com ja establix l'esborrany del nou pla general estructural, es considera imprescindible delimitar un sector per a formular una ordenació nova que siga capaç d'analitzar de manera conjunta la complexitat de l'àmbit i proposar una solució coherent, que done resposta a les necessitats existents i als objectius pretesos. Com que exclusivament es tracta de sòls classificats com a urbans, la modificació puntual proposa la delimitació del nou sector Torregrosses, que haurà d'ordenar-se de manera detallada mitjançant un pla de reforma interior.  
  
La integració del nou sector en el seu context urbà i l'establiment de més vinculació amb el nucli urbà de Sant Vicent i amb la UA pretén aconseguir-se mitjançant el canvi de qualificació dels sòls de manera que la implantació de l'ús residencial i de les activitats terciàries i dotacionals complementàries convertisquen Torregrosses en el lloc on es troben la universitat i el centre urbà.  
Es tracta d'establir una transició adequada entre les zones residencials que voregen l'àmbit en els límits est, nord i oest i la gran zona dotacional de la universitat situada al sud.  
L'estratègia última que es perseguix amb esta operació de regeneració urbana és que la demanda de sòl residencial i terciari de la Universitat d'Alacant puga satisfer-se en l'àmbit de Torregrosses, i així s'aconseguix una obertura i una vinculació de la universitat amb la ciutat, hui tancada en l'estricte perímetre dotacional.  
La millora de la qualitat urbana del lloc s'aconseguirà a través de les actuacions de dotació vinculades a augmentar l'aprofitament i el canvi d'ús que es proposa per a l'àmbit. Si bé serà el pla de reforma interior el que estudie, de manera detallada, la concreció dels nous sòls dotacionals, la nova ordenació es recolzarà en l'estructura urbana existent i, especialment, en els sòls que ja són de titularitat i ús públics, completant i millorant esta xarxa mitjançant xicotetes intervencions que en milloren la connectivitat i qualitat urbanes, però fugint de grans operacions de reforma urbana que puguen inviabilitzar l'operació de regeneració, ja siga per la complexa gestió o per la falta de viabilitat econòmica. Per això es proposa que la transformació siga gradual a través d'actuacions aïllades. Per a poder establir amb unes certes garanties tant l'edificabilitat del nou sector com el rang de cessions per a les actuacions de dotació, s'ha dut a terme un estudi previ de la nova ordenació detallada, merament orientatiu i en este moment no té caràcter vinculant en tot allò que concernix l'ordenació detallada que figure, així mateix, en la fitxa corresponent de gestió del sector que establix esta modificació puntual, que coincidix amb el que proposa l'esborrany del Pla general estructural, en tramitació.  
  
La nova ordenació que es proposa, els paràmetres bàsics de la qual s'han descrit en el quadre anterior, es realitza sobre la base de l'estudi previ d'ordenació detallada en el sector delimitat, en què s'han analitzat diferents opcions de tipologies, implantació de l'edificació i cessions dotacionals.  
A fi de poder abordar la reordenació conjunta de tot el sòl urbà que conforma en l'actualitat el polígon industrial Torregrosses i d'establir els mecanismes de gestió urbanístics necessaris per a dur a terme la regeneració urbana pretesa, es delimita, com s'ha indicat, el sector de reforma interior Torregrosses de superfície aproximada 27,65 ha.  
  
Pel carrer Cottolengo discorre la Cañada Real del Camí de Palamó a Pena-roja, element que forma part de la infraestructura verda del municipi. No hi ha altres elements que es puguen considerar d'interés des del punt de vista de la infraestructura verda municipal.  
La via pecuària esmentada, hui transformada en carrer, ha de posar-se en valor com a element connector dels elements de la infraestructura verda pròxims al sector, encara que externs a este: el parc Lo Torrent, situat al nord, i la zona verda la Universitat, el parc Il·lustrat, situat al sud.  
Com a elements de la xarxa primària inclosos en el sector tan sols s'identifica el carrer Cottolengo, element vertebrador pel qual discorre la via pecuària descrita i que connecta diferents elements de la infraestructura verda municipal.  
Si bé en l'actualitat el pla general identifica en l'àmbit del sector un equipament pertanyent a la xarxa primària, el servei urbà situat en la finca catalogada El Pilar, per les dimensions d'esta parcel·la i les possibilitats limitades que té d'albergar un equipament de caràcter estructural, no es justifica que puga ser considerat com a element de la xarxa primària. Esta mateixa consideració fa l'esborrany del pla general estructural redactat, que tampoc l'inclou en la xarxa estructural de dotacions del municipi.  
  
Parc públic.  
Encara que l'augment d'aprofitament del sector i el canvi d'ús a residencial implica un augment poblacional que necessitarà la compensació corresponent de parc públic, la consolidació del sector impedix que puga reservar-se en el mateix àmbit del sector. La seua reserva s'establix mitjançant la conversió del parc existent en la universitat, el parc Il·lustrat, ja existent, en parc de la Xarxa Primària. Compta amb una superfície de 6,67 ha, superior a les 3,98 ha necessàries per l'augment poblacional proposat en esta modificació puntual i complix àmpliament les característiques geomètriques per a ser considerat com a PVP. Es tracta d'una dotació de titularitat i ús públic que no forma part de la xarxa primària actual de zones verdes computades pel pla general vigent per a complir els estàndards mínims que, quan era el moment, s'hi podien aplicar. En constituir un excés sobre la dotació mínima de parc de xarxa primària exigible, es considera que és suficient per a compensar l'augment poblacional proposat en l'àmbit del nou sector Torregosses.  
  
C. Possibles efectes sobre el medi ambient  
Com indica l'apartat 4 del document inicial estratègic, tenint en consideració el grau de consolidació del lloc en què s'actuarà i l'ordenació estructural que planteja la modificació puntual proposada, s'estima que els canvis que es produiran suposaran efectes positius sobre el medi ambient i sobre els elements estratègics del territori.  
  
La modificació que es pretén dur a terme perseguix dotar l'àmbit d'una qualitat urbana de la qual ara manca, mitjançant l'augment de l'estàndard global dotacional, l'ordenació adequada dels usos, l'articulació i la connexió del lloc amb l'entorn i la posada en valor de l'element catalogat existent.  
Per tant, encara que ens trobem en un sòl urbà, desenvolupat pràcticament íntegrament i, per tant, considerat ja com a sòl segellat, la modificació de l'ús industrial a residencial compatible amb terciari suposa un increment de 3.188 habitatges (amb un nombre associat d'habitants que s'estima en 7.969). Per a este creixement, dins del pla general vigent haurà d'estudiar-se la compatibilitat d'acord amb el que preveuen l'ETCV i la seua afecció als recursos hídrics generats, la gestió de les aigües residuals generades (sanejament i depuració), així com la gestió de residus. Així mateix, hauran d'atendre's als accessos i altres necessitats dotacionals (sanitàries, educatives, etc.) que hauran de ser absorbides per l'ordenació vigent.  
Una qüestió que haurà de ser objecte de consideració tal com ho planteja la proposta, és la compatibilitat dels usos industrials existents amb la nova ordenació fruit de la modificació que es proposa, ja que no es fixa un termini per a traslladar els usos industrials a zona ja qualificada, per la qual cosa haurà de ser objecte d'estudi amb les mesures que hi procedisquen la compatibilitat segons es desenvolupe l'ús residencial previst.  
A nivell d'elements territorials afectats, haurà de considerar-se la via pecuària Cañada del camí de Colom a Pena-roja (d'amplària legal 75 m), que travessa l'àmbit de la modificació coincidint amb el traçat del carrer Cottolengo i que haurà de mantindre la integritat superficial i el traçat després de la modificació.  
Així mateix, la proposta assenyala l'afecció a l'element patrimonial de la finca El Pilar, inclosa dins del catàleg de béns i espais protegits, la integració dels quals, dins de la proposta i per als usos previstos, haurà de comptar amb el vistiplau de l'òrgan competent.  
Respecte a la consideració del creixement produït, així com la possible afecció pel canvi climàtic a causa dels creixements produïts i les seues implicacions, la normativa urbanística específica que haurà de contindre el futur pla de reforma interior incorporarà una sèrie de mesures tendents a contribuir a la millora del medi ambient, a l'estalvi energètic, a la mitigació de la incidència sobre el canvi climàtic i a permetre el desenvolupament del planejament i la implantació de les activitats previstes en condicions ambientals òptimes.  
D'acord amb la proposta de modificació, hi ha dos tanatoris en l'àmbit de la modificació, per la qual cosa caldrà atendre la seua consideració en la nova configuració sobre la base de la normativa sectorial de policia sanitària i mortuòria, bé per a traslladar-los o bé per a la compatibilitat d'estos amb la nova ordenació proposada.  
D. Consultes realitzades  
Per part del Servei d'Avaluació Ambiental Estratègica, s'ha sotmés a consultes la documentació inicial remesa, conforme al que disposa l'article 53 de la LOTUP, amb la finalitat de determinar els efectes significatius en el medi ambient, d'acord amb els criteris exposats en l'annex VIII d'esta llei.  
Per això, tenint en consideració les característiques de la proposta de revisió del pla presentada i els aspectes ambientals en què pot incidir, es consulten estes administracions:  
  
Consulta Informe Administració consultada  
 17.09.20 Conselleria de Política Territorial, Obres Públiques i Mobilitat  
Direcció Territorial d'Alacant. Servei d'Urbanisme  
18.06.20 28.09.21 Conselleria de Política Territorial, Obres Públiques i Mobilitat.  
D. G. de Política Territorial S. d'Infraestructura Verda i Paisatge  
18.06.20 30.09.21 Conselleria de Política Territorial, Obres Públiques i Mobilitat.  
D. G. de Política Territorial Serveis d'Ordenació del Territori. ETCV.  
18.06.20 01.09.20 Cons. Agricultura, Des. Rural, Emergència Climàtica i Transició Ecològica.  
Subdirecció General de Medi Natural. Servei d'Ordenació i Gestió Forestal.  
18.06.20 Conselleria d'Educació, Investigació, Cultura i Esport.  
Dir. Territorial d'Alacant. Serv. Cultura. Patrimoni Cultural.  
18.06.20 31.10.20 Entitat de Sanejament (EPSAR)  
18.06.20 18.12.20 Confederació Hidrogràfica del Xúquer.  
  
  
  
Els informes rebuts junt amb l'Informe ambiental i territorial estratègic (IATE) es publicaran en esta pàgina web: http://www.agroambient.gva.es/va/web/evaluacion-ambiental/seguiment-d-expedients  
  
E. Valoració dels possibles efectes sobre el medi ambient  
Analitzats el document inicial estratègic i els informes rebuts, s'efectua la valoració dels possibles efectes d'esta modificació puntual núm. 37 del Pla general de Sant Vicent del Raspeig, seguint els criteris de l'annex VIII del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
Així, tenint en consideració les característiques de la modificació, per esta es pretén, al fil del que ja s'ha incorporat en el nou pla general estructural en tramitació, establir la millora de la integració de la Universitat d'Alacant en la trama urbana del municipi. Per a fer-ho, resulta fonamental actuar sobre la peça urbana constituïda pel polígon actual de Torregrosses, situat al sud del nucli urbà i enfront dels terrenys ocupats per la universitat, dels quals el separa l'avinguda d'Alacant, via d'accés principal al nucli urbà. Es tracta d'un àmbit de sòl urbà urbanitzat i, en gran manera, edificat, d'ús industrial, si bé la major part de les activitats existents no són pròpiament industrials, sinó terciàries.  
  
Amb estos antecedents, l'objectiu de la modificació proposada és el canvi de qualificació de l'àmbit, en què passa l'ús global a residencial, i s'establix una normativa que permeta mantindre les indústries existents mentre no se'n produïsca el trasllat.  
Dit això, en els informes rebuts s'observen les consideracions següents, tant de tipus legal com ambiental, que descrivim a continuació:  
Urbanisme  
L'informe del Servei Territorial d'Urbanisme de data 17 de setembre, sobre la base de la proposta rebuda i els requeriments que s'hi preveuen, efectua les consideracions següents, entre d'altres:  
- La proposta ha de contindre l'obligació de preveure sòl per a la promoció d'habitatges subjectes a protecció pública, tal com reclama l'article 33 de la LOTUP, atés que esta determinació és un element de l'ordenació estructural.  
- Atés que la proposta ha de contindre els criteris generals per a establir l'aprofitament tipus, haurà de fer-se tenint en consideració les previsions de l'article 77.1.a de la LOTUP.  
  
- La proposta ha de justificar el compliment de les determinacions de l'article 36.4 de la LOTUP quant als límits que s'hi establixen per als increments d'edificabilitat i densitat d'habitatges.  
  
  
Infraestructura verda i paisatge.  
D'acord amb l'informe de 28 de setembre de 2021, del Servei d'Infraestructura Verda i Paisatge, atés que la proposta tindrà una incidència sobre el paisatge, es requerix elaborar un estudi d'integració paisatgística, les determinacions de la qual s'integraran en les NS, per la qual cosa les normes d'integració paisatgística hauran d'incorporar-se en la documentació amb eficàcia normativa segons el que determina l'article 34 de la LOTUP. En definitiva, analitzada la documentació s'informa, entre altres qüestions, a tindre en compte, sobre les qüestions següents:  
  
1. La modificació puntual definirà la infraestructura verda a escala del pla (gràficament i normativament) connectada i integrada amb la infraestructura verda del territori com a part de les determinacions de l'ordenació estructural del pla.  
2. Quant als sòls que corresponen a la infraestructura verda, especialment la via pecuària Cañada del Camí de Palamó a Pena-roja que travessa l'àmbit, que haurà d'identificar les característiques paisatgístiques, recorreguts i connexió amb el parc Lo Torrent i el parc Il·lustrat de la Universitat d'Alacant.  
- Així mateix, els vials que s'incorporen a la infraestructura verda s'incorporaran en tota la secció.  
3. Donada la ubicació de l'àmbit i, en concret, pels edificis que donen al carrer Alacant, s'hauran d'establir mesures d'integració (MIP) específiques a causa de la incidència paisatgística en un dels recorreguts visuals més importants d'accés a la població.  
4. Sant Vicent del Raspeig es troba dins de l'àmbit del Pla d'acció territorial de l'àrea metropolitana d'Alacant-Elx (en tramitació), per la qual cosa es consideraran les propostes en matèria d'infraestructura verda i les de l'estudi de paisatge d'este PAT.  
5. Addicionalment, atés que es tramita també el Pla general estructural, la infraestructura verda a escala local de la modificació proposada haurà de ser coherent amb la que es desenvolupe a escala urbana en el PGE, garantint la continuïtat entre els espais lliures de rellevància, així com els itineraris que en permeten la connexió.  
  
Ordenació del territori ETCV  
D'acord amb l'informe del Servei de Planificació Territorial del 30 de setembre de 2021, s'establix que ha de fer-se una anàlisi del sòl vacant al municipi (tant urbà com urbanitzable, procedent del planejament vigent pendent de consolidar per la urbanització o edificació residencial), tal com es va sol·licitar per al Pla general estructural, que actualment es troba en tramitació.  
En l'informe sobre la versió inicial del Pla general estructural es va compatibilitzar l'ocupació de sòl per a ús residencial que suposa el sector Torregrosses, encara que, no obstant això, s'hauria d'ajustar la superfície considerada a 276.500 m²s, no els 291.700 m²s que es van considerar llavors. Tenint en compte la modificació núm. 37 de manera independent al Pla general estructural, s'haurà de considerar que la superfície de sòl vacant més els 276.500 m²s ara considerats haurà de ser total a 1.139.488 m²s que establix l'ETCV com a màxim creixement de sòl residencial.  
Pel que fa a altres determinacions en l'àmbit de l'ETCV, en general, s'hauran de respectar els criteris de la directriu 78. Especialment, i vist que l'ús industrial no es permetrà en l'àmbit de la modificació (segons la proposta), es proposa replantejar este aspecte, i es podran proposar com a compatibles determinats usos industrials menors o de diferent qualificació, sempre que es puguen integrar amb la tipologia edificatòria i que respecten el paisatge urbà tant de la proposta com de l'entorn.  
  
Ordenació i gestió forestal  
L'òrgan competent en matèria d'ordenació i gestió forestal va emetre un informe d'1 de setembre de 2020, que informa que per a la via pecuària Cañada del Camí de Palamó a Pena-roja d'amplària legal de 75 m i integrada en el viari (C/ Cottolengo), d'acord amb la proposta, veurà ampliada la secció al carrer, per la qual cosa no es preveuen efectes significatius sobre la via pecuària, que s'incorporarà a la infraestructura verda municipal com a connector amb altres elements d'esta, com el parc situat a la universitat d'Alacant o el parc Lo Torrent.  
  
  
Entitat de sanejament - EPSAR  
L'informe de l'entitat de sanejament de la Comunitat Valenciana de 31 d'octubre de 2020 fa referència a la capacitat del sistema al tractament de les aigües residuals del sistema de tractament i depuració municipal associat a la planta depuradora de Rincón de León. De les dades facilitades s'informa que la modificació proposada una vegada desenvolupada íntegrament generarà un cabal d'aigües residuals de 1.082 m³/dia, enfront del valor determinat prèviament de 1.058 m³/dia, per la qual cosa suposarà un increment de 24 m³/dia.  
  
Confederació Hidrogràfica del Xúquer  
La Confederació Hidrogràfica del Xúquer, com a organisme de conca i competent en la matèria, en l'informe de 18 de desembre de 2020, entre altres qüestions, establix els condicionants següents pel que fa a disponibilitat de recursos hídrics com a causa de possibles efectes significatius, tenint en compte respecte a abocaments i risc d'inundació, que es troba en sòl urbà no afectat:  
A l'efecte de l'emissió de l'informe de l'article 25.4 del text refós de la Llei d'aigües abans de l'aprovació de l'instrument de planejament que desenvolupe l'actuació proposada, s'haurà de justificar este increment i acreditar la disponibilitat de recursos hídrics per a atendre esta demanda. Per a fer-ho, es presentarà un estudi de demandes de tots els usos previstos.  
- L'estudi de demandes haurà d'incloure una relació el més detallada possible de tots els consums existents i demandes futures i establir el balanç entre estes demandes i els recursos disponibles.  
- En cas que els recursos necessaris siguen superiors al dret disponible, s'haurà de tramitar una concessió administrativa que empare la totalitat de la demanda requerida.  
D'acord amb l'informe emés, el document detallarà i aclarirà el següent:  
- Justificació de la demanda d'aigua.  
- Origen de l'aigua amb què es proveirà la demanda.  
- Acreditació del dret de l'ús de l'aigua.  
- Estudi de demandes.  
F. Determinació de l'existència d'efectes significatius  
La proposta de modificació puntual s'emmarca dins del planejament vigent, encara que recull l'objectiu plantejat en la revisió del nou pla general estructural en tramitació (emés ja el document d'abast de l'expedient 86/7670-SKG), relatiu a la integració de la Universitat d'Alacant dins del teixit urbà de Sant Vicent del Raspeig a través del procés de regeneració urbana d'un sòl urbà actualment qualificat d'industrial i pràcticament desenvolupat a un sòl fonamentalment residencial, vinculat amb la universitat, amb tolerància d'activitats terciàries, que ha provocat un canvi en l'ús global del sòl, tal com indica la proposta presentada.  
És precisament l'afecció a sòls ja classificats com a sòls urbans (no hi ha reclassificació) una de les raons principals que exposa la proposta per a justificar la modificació, basat en la integració en la trama urbana i en l'existència de serveis i dotacions implantats prèviament i que permetrien un desenvolupament ràpid. Sent esta la raó principal, no obstant això, el fet que el sòl industrial es trobe pràcticament desenvolupat, encara que moltes de les indústries ja no estan en funcionament o s'han reconvertit en elements terciaris, suposa la classificació necessària de les indústries existents en l'àmbit a sòl industrial vacant al municipi i, en tot cas, la justificació de la compatibilitat de manera transitòria dels usos industrials amb el residencial proposat en la modificació, qüestió esta que s'ha d'analitzada en la modificació.  
  
La conseqüència directa de la modificació i on bàsicament s'han d'analitzar els possibles efectes significatius és l'increment de les edificacions de caràcter residencial en un nombre important d'habitatges nous (3.188 habitatges en total, ja que l'edificabilitat augmenta de 282.196 m² de sostre industrial a 425.000 m² de sostre residencial), amb l'augment consegüent de població que s'estima en 7.969 habitants.  
  
Esta modificació ha d'enquadrar-se dins dels límits que l'Estratègia territorial de la Comunitat Valenciana establix per al planejament vigent tant per als sòls residencials com els d'activitats econòmiques que disminuïxen. El fet que l'objecte de la modificació s'haja inclòs en el PGE en tramitació, no eximix (encara que en eixe cas es complisquen els límits de l'ETCV) del compliment d'esta per al planejament vigent, per la qual cosa haurà de justificar-se l'increment del sòl residencial. En este sentit, l'informe del servei competent establix els criteris per a complir el creixement màxim per a ús residencial compatible tant amb esta modificació com amb la proposta del Pla general estructural en tramitació.  
Així mateix, i a fi d'afavorir la diversitat urbana mitjançant la mescla d'usos, tipologies, rendes, comunitats i un model urbanístic que preserve i estenga la ciutat mediterrània tradicional, es proposa replantejar la compatibilització d'usos industrials menors o de diferent qualificació, sempre que es puguen integrar en la tipologia edificatòria i respecten el paisatge urbà tant de la proposta com de l'entorn.  
  
Este increment poblacional tindrà aparellat, així mateix, un increment notable en la zona de les necessitats de recursos hídrics, sanejament i depuració de les aigües residuals i gestió de residus, que hauran de ser justificats d'acord amb el pla actual, ateses les directrius dels òrgans sectorials competents. En esta línia dels informes sectorials obtinguts, es necessita, d'acord amb l'organisme de conca, un estudi de demandes de recursos hídrics, d'acord amb la proposta presentada.  
  
S'ha d'analitzar l'afecció a la xarxa primària, sobretot respecte a la mobilitat i els accessos, que es modifiquen de manera important per a l'ús residencial, així com justificar els sòls dotacionals associats (educatius, sanitaris, etc.). En este sentit, la proposta associa la necessitat de sòls educatius a la proposta del nou pla general en tramitació, encara que hauria de justificar-se per a esta proposta d'acord amb el pla general vigent.  
La proposta presentada justifica numèricament l'increment, fins i tot respecte a la situació vigent de l'estàndard dotacional global (EDG), amb un increment important en el vial (incorporat com a xarxa viària secundària en la proposta segons el quadre de la pàgina 32), que entenem que suposa un error, ja que atribuïx al viari la superfície que correspon al parc Il·lustrat que passa a ser Xarxa Primària en una superfície de 6,67 ha. Este parc, ja executat, queda fora de l'àmbit de la modificació (dins d'este no poden desenvolupar-se les superfícies necessàries per a complir els estàndards), però passa a adscriure's al nou sòl ja que no està computat dins del pla general vigent com a xarxa primària.  
  
Quant a la incidència sobre el paisatge, la modificació puntual proposada se situa en una àrea clau de la població a causa de la proximitat que té amb la universitat i amb una de les principals vies d'entrada a la població i, en segon lloc, la superfície afectada per la modificació puntual té una grandària substancial en comparació amb les altres àrees del nucli urbà, que, a més, canvia d'un paisatge de caràcter industrial per un de caràcter principalment residencial. En conseqüència, es considera que la modificació puntual proposada tindrà una incidència en el paisatge que afectarà de manera considerable la silueta urbana i els elements que formen el paisatge urbà d'entrada a la població.  
Per tot això, es requerix l'elaboració d'un estudi d'integració paisatgística que definisca tant les unitats de paisatge com la valoració d'este, que integre un procés específic de participació urbana.  
  
Quant a l'existència d'altres elements territorials afectats, per a la via pecuària Camí de Palamó a Pena-roja de 75 m d'amplària legal i coincident en l'àmbit amb el carrer Cottolengo, tal com assenyala la proposta i indica l'informe del servei competent en vies pecuàries, s'integrarà com a part de la infraestructura verda municipal dins de l'àmbit, amb més amplària i servint d'element connector amb altres elements de la infraestructura verda, així com amb el campus universitari.  
  
Respecte a la finca El Pilar, catalogada pel pla general vigent i que s'incorpora dins de la Xarxa Primària, la proposta assenyala que per la dimensió de la parcel·la i les possibilitats tan limitades que té d'albergar equipament de caràcter estructural, no es justifica la seua consideració com a element de Xarxa Primària (com així fa la proposta de nou pla general estructural en tramitació). En tot cas, sobre la base de la seua inclusió en el Catàleg de béns i espais protegits vigent, s'haurà de recaptar un informe del servei competent en matèria de patrimoni per a considerar-se dins de la nova ordenació proposada.  
G. Valoració ambiental d'acord amb els criteris de l'annex VIII del TRLOTUP.  
Segons establix l'article 46 de la LOTUP, l'òrgan ambiental ha de determinar si un pla o la modificació d'este ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l'article 51 de la LOTUP.  
1. Per les característiques de plans i programes:  
- La modificació del planejament no influïx en altres plans o programes, fonamentalment en l'ordenació del pla general vigent, ja que es manté la classificació com a sòl urbà.  
- No presenta a priori problemes ambientals significatius, ja que complix les determinacions que s'incorporaran en este informe.  
  
- Quant a consum de recursos (subministraments d'aigua, energia, xarxa de sanejament i accessos), considerant la modificació i complint la justificació i l'anàlisi sol·licitades en este pronunciament sobre la base dels informes dels òrgans competents, s'entén que es troba dins del que admet el planejament vigent.  
  
- La incidència en el model territorial ha de ser mínima, atés que no s'amplia una zona que, a més, ja està implantada, amb accessos directes i infraestructures de serveis disponibles, sempre que el creixement proposat complisca les exigències de superfície per a sòl residencial de l'ETCV.  
2. Per les característiques dels efectes i de l'àrea probablement afectada:  
- En l'entorn ja es troba desenvolupat com a sòl urbà i no es considera que l'efecte acumulatiu vaja a ser significatiu, si es complixen les determinacions d'este pronunciament ambiental.  
  
- De la mateixa manera, complint les determinacions d'este informe, no es preveuen riscos per a la salut humana o el medi ambient de la modificació del planejament, ni una magnitud en els efectes que els determine com a significatius.  
- Atés que es manté com a sòl urbà, no es produïx un nou segellament de sòl, al marge del canvi d'ús industrial a residencial que haurà d'estar conforme a l'ETCV.  
En vista de la documentació presentada, de conformitat amb els criteris de l'annex VIII de la Llei 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), considera:  
Que la modificació puntual núm. 37 del Pla general. Delimitació del sector de reforma interior Torregrosses a Sant Vicent del Raspeig. No es deriven problemes ambientals significatius, segons s'extrau de les dades i la cartografia disponibles i, específicament, des dels aspectes objecte d'estudi, tal com s'ha informat i ateses les directrius exposades.  
  
Així doncs, analitzada la documentació presentada i l'objecte d'esta, els informes sectorials emesos, revisada la cartografia existent en el Sistema d'Informació Territorial d'esta conselleria, es pot determinar, respecte de la modificació puntual núm. 37 del Pla general. Delimitació del sector de reforma interior Torregrosses a Sant Vicent del Raspeig que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
H. Proposta d'acord  
Atenent el que establix l'article 53.2.b del TRLOTUP, i com que la modificació puntual avaluada no té efectes significatius en el medi ambient i el territorial i se sotmet al procediment simplificat d'avaluació:  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 37 del Pla general. Delimitació del sector de reforma interior Torregrosses a Sant Vicent del Raspeig d'acord amb els criteris de l'annex VIII del TRLOTUP, per no tindre efectes significatius sobre el medi ambient, i correspon continuar la tramitació d'esta modificació conforme a la normativa sectorial, sempre que s'ajuste al que descriu la documentació presentada amb el compliment de les determinacions següents:  
Amb caràcter general, les modificacions d'esta proposta s'incorporaran i seran compatibles amb les quals determine la revisió del Pla general de Sant Vicent del Raspeig que en estos moments es troba en tramitació.  
En les NU del pla haurà de quedar garantida la compatibilitat dels usos industrials existent amb els residencials a implantar conforme es produïsca el desenvolupament, així com programar i garantir el trasllat de les indústries a sòl vacant.  
- Respecte als dos tanatoris existents, s'obtindrà, per a determinar-ne la compatibilitat amb els usos previstos i l'eventual trasllat d'estos, un informe favorable de l'òrgan competent en salut pública.  
S'hi incorporaran les determinacions exposades en l'informe del Servei Territorial d'Urbanisme relatives als habitatges de protecció pública, els criteris generals de l'establiment de l'aprofitament tipus i el compliment dels límits per a increments d'edificabilitat i densitat d'habitatges.  
La modificació puntual, a l'efecte del compliment de creixement màxim de sòl residencial, complirà el marcat per l'ETCV i, a fi de considerar esta proposta de IATE com a favorable, serà, alhora, compatible amb el Pla general estructural actualment en tramitació.  
  
S'elaborarà un estudi d'integració paisatgística d'acord amb les directrius del Servei d'Infraestructura Verda i Paisatge, a l'informe del qual haurà d'ajustar-se la proposta definitiva de modificació. Este EIP haurà d'obtindre un informe favorable previ a l'aprovació definitiva.  
D'acord amb l'informe de l'organisme de conca, a l'efecte de l'emissió de l'informe de l'article 25.4 del text refós de la Llei d'aigües previ a l'aprovació del planejament haurà de justificar-se l'increment i la disponibilitat de recursos hídrics, que justifique mitjançant un estudi de demandes i amb l'acreditació del dret d'ús, amb un informe favorable de la Confederació Hidrogràfica del Xúquer previ a l'aprovació definitiva.  
S'obtindrà un informe del servei competent en matèria de mobilitat, respecte als accessos i la determinació de la mobilitat, sobretot per als vianants i no motoritzada, per al nou sòl residencial, compatible amb la proposta en la revisió del Pla general, actualment en revisió.  
  
Se sol·licitarà un informe en matèria de patrimoni cultural al servei competent abans de l'aprovació definitiva.  
Segons el que establix l'article 53.7 del TRLOTUP, l'Informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a aprovar la modificació puntual núm. 37 del Pla general. Delimitació del sector de reforma interior Torregrosses a Sant Vicent del Raspeig en el termini màxim de quatre anys des que es publique. En este cas, el promotor haurà d'iniciar novament el procediment d'avaluació ambiental i territorial estratègica simplificada del Pla especial.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu llei 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista de tot això, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 37 del Pla general. Delimitació del sector de reforma interior Torregrosses a Sant Vicent del Raspeig, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Es notifica als interessats que, contra esta resolució, per no ser un acte definitiu en via administrativa, no es pot interposar cap recurs, la qual cosa no és cap inconvenient perquè es puguen utilitzar els mitjans de defensa que es consideren pertinents en el seu dret.  
Us ho notifique perquè en tingueu coneixement i als efectes oportuns.  
Això se certifica abans de l'aprovació de l'acta corresponent i a la reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 20 d'octubre de 2021. El secretari de la Comissió d'Avaluació Ambiental: José del Valle Arocas»  
  
València, 9 de gener de 2024. El director general d'Urbanisme, Paisatge i Avaluació Ambiental: Miguel Ángel Ivorra Devesa.